作者:李珣
標題:定風波
內容:志在煙霞慕隱淪，功成歸看五湖春。一葉舟中吟複醉，花島為鄰鷗作侶，深處，經年不見市朝人。已得希夷微妙旨，潛喜，荷衣蕙帶絕纖塵。十載逍遙物外居，白雲流水似相於。乘興有時攜短棹，到處等閒邀鶴伴，春岸，野花香氣撲琴書。更飲一杯紅霞酒，回首，半鉤新月貼清虛。又見辭巢燕子歸，阮郎何事絕音徽。簾外西風黃葉落，愁坐算程千萬裡，頻跂，等閒經歲兩相違。聽鵲憑龜無定處，不知，淚痕流在畫羅衣。雁過秋空夜未央，隔窗煙月鎖蓮塘。往事豈堪容易想，縱有迴文重疊意，誰寄？解鬟臨鏡泣殘妝。沉水香消金鴨冷，愁永，候蟲聲接杵聲長。簾外煙和月滿庭，此時閑坐若為情。小閣擁爐殘酒醒，惟恨玉人芳信阻，雲雨，屏帷寂寞夢難成。鬥轉更闌心杳杳，將曉，銀釭斜照綺琴橫。